   
  
Eesti inimeste avatus innovatsioonile ja digilahendustele

**Euroopa Parlamendi ALDE fraktsioon**

**Juhan Kivirähk**

**Aprill 2016**

# SISUKORD

[SISUKORD 2](#_Toc450732151)

[SISSEJUHATUS 3](#_Toc450732152)

[Uuringu Taust 5](#_Toc450732153)

[1 Valim 5](#_Toc450732154)

[2 Teostajad 8](#_Toc450732155)

[Tulemused 9](#_Toc450732156)

[1 Arvuti ja interneti kasutamine 9](#_Toc450732157)

[1.1 Interneti kasutamise sagedus 12](#_Toc450732158)

[1.2 Interneti mittekasutamise põhjused 12](#_Toc450732159)

[2 Digiteenuste kasutamine 13](#_Toc450732160)

[2.1 Digiteenuste kasutamine 13](#_Toc450732161)

[2.2 Rahulolu digiteenustega 14](#_Toc450732162)

[2.3 Probleemid digiteenuste kasutamisel 14](#_Toc450732163)

[2.4 Hinnang Eesti arengule innovatsiooni ja digiteenuste alal võrreldes muu Euroopaga 15](#_Toc450732164)

[3 Hoiakud digiteenuste kasutamise ja inimeste pädevuse suhtes 16](#_Toc450732165)

[3.1 Baastüpoloogia suhtumises innovatsiooni 16](#_Toc450732166)

[3.2 Hinnangud oskusele ja võimalustele 17](#_Toc450732167)

[3.3 Huvi ja valmisolek oma pädevuse suurendamiseks 18](#_Toc450732168)

[3.4 Arvamused interneti ja digiteenuste rollist tänapäeva ühiskonnas 19](#_Toc450732169)

[4 Euroopa Liidu institutsioonide internetiportaalide kasutamine 20](#_Toc450732170)

[Lisad 21](#_Toc450732171)

[1 Lisa 1 – Vastuste tabeljaotused /Excelis/ 21](#_Toc450732172)

# SISSEJUHATUS

Info- ja kommunikatsioonitehnoloogia areng ning digiteenuste järjest laiem levik pakub ühiskonnaelu edenemiseks suuri võimalusi. Selle valdkonna uurimisel on olulised vähemalt kaks erinevast ülesandepüstitust.

Ühelt poolt on oluline see, kuidas tagada ühiskonna vajadustele vastav IKT alane haridus ja hea ettevalmistus inimeste edukamaks osalemiseks tööturul ning riigi majandusarengu tagamiseks. Sel puhul on vaja välja selgitada, kuidas muuta hariduse ja täienduskoolituse pakkumist, täitmaks IKT valdkonna tööjõu ja oskuste vajadust.

Teiselt poolt on aga vaja vaatluse alla võtta ühiskonnaelus toimuvad protsessid ning inimeste võrdsed võimalused sotsiaalsetest hüvedest osasaamisel. Kahtlemata esitab järjest kiirenev innovatsioon ning digiteenuste laienemine suuri väljakutseid ühiskonna sidususele, tekitades nn. „digitaalse lõhe“. Meie uuring keskendus just sellele teisele aspektile.

Juba alates 2002. aastast on Eestis regulaarselt tehtud uurimusi, et fikseerida „digitaalse lõhe“ olemasolu ühiskonnas ning püüda leida võimalusi selle vähendamiseks. Sellealaseid monitooringuid on vaja teostada regulaarselt, sest arengud selles valdkonnas on kiired ning muutused toimuvad mõnikord mitte aastate vaid kuudega.

2002. aasta oli Eesti IKT ja digiteenuste arengus märgilise tähendusega, sest just sel aastal viidi sisse kõikide alaliste residentide jaoks ID-kaardid, mis lõi tehnilised eeldused inimeste tegelikuks sisenemiseks virtuaalmaailma. Aastatel 2002-2004 viis Vaata Maailma Sihtasutus läbi ulatusliku koolitusprojekti, mille raames pakuti arvutite ja interneti alast algõpet nii eesti kui ka vene keeles. Kokku koolitati neil aastatel 102 697 inimest – see on ligikaudu 10 protsenti kogu Eesti täisealisest elanikkonnast.

Kui augustis 2002 oli interneti kasutajaid 15-74 aastaste Eesti elanike hulgas 39 protsenti, siis 2007. aasta oktoobriks oli interneti kasutajate osakaal kasvanud 70 protsendini. Samas 2007. aasta sügisel läbi viidud uuringus tõdes kaks kolmandikku internetti mittekasutavatest inimestest, et nad ei kavatse internetti kasutama hakata.

Praeguseks tundumegi olevat jõudnud seisu, kus edasiliikumine digilõhe vähendamisel ei kulge enam nii edukalt kui varem – teatud optimaalne tase on saavutatud. Aprillis 2016 läbi viidud Turu-uuringute AS küsitluses oli interneti kasutajaid 79 protsenti 15 aastastest ja vanematest Eesti inimestest (et tagada võrdlusvõimalus varasematest uuringutest pärit arvudega, siis 15-74 aastastest elanikest kasutas internetti 87 protsenti). Võrdluseks võib tuua, et TNS Emori poolt 2014 aasta lõpul teostatud riigi poolt pakutavate e-teenustega rahulolu uuringu andmetel oli viimase kahe aasta jooksul kasutanud internetti 80% 16-74 aastastest inimestest.

Küsimusele, kas ollakse huvitatud täiendõppe võimalustest, et suurendada oma oskusi Interneti ja digiteenuste kasutamisel, vastab 73 protsenti interneti mittekasutajatest eitavalt (TNS Emori 2014. aasta sügisel läbi viidud küsitluses oli see arv 77 protsenti).

Ilmselt jääb vaatamata igasugustele programmidele ja koolitustele alles ikka teatud osa elanikkonnast, kes ei hakka kunagi teadlikult internetti kasutama. Küll aga võivad nad osa saada erinevatest digiteenustest ka ilma arvuti- ja internetikasutamise oskusi omandamata. Seepärast tasuks järele mõelda, mis on kokkuvõttes ressursimahukam: kas õpetada igale Eesti elanikule selgeks uute innovatiivsete digilahenduste kasutamine või siis jätkata elanikkonna konservatiivsemale ja väiksema õppimisvõimega osale ka traditsioonilises vormis teenuste pakkumist (kuni probleemi loomuliku kadumiseni) või hoopis arendada digiteenused välja selliseks, et nende kasutamine ei nõuakski enam mingeid erioskusi.

Näiteks digiretsepti hüvede kasutamine ei nõua kaardi omanikult isegi PIN paroolide teadmist. Nii peaksid ka muud digiteenused muutuma senisest veelgi lihtsamaks ja arusaadavamaks.

Eesmärgiks ei peaks seadma üksnes seda, et praegused mittekasutajad soetaksid endale arvuti ja ühendaksid selle internetti või siis hakkaksid kasutama nutitelefoni koos andmesidepaketiga, vaid ka seda, et erinevad digiteenused oleksid kasutatavad ka ilma nn „pehmete ekspertide“ abita (kelleks praegu tihti on Interneti mittekasutaja lähedased ja tuttavad).

Seega kokkuvõtteks: digitaalse lõhe kaotamiseks peavad pingutama mõlemad pooled. Parandada tuleb nii elanikkonna võimekust tänapäevases interneti ja digiteenuste maailmas toimetulekuks, kui ka uute teenuste arendajate oskust need teenused võimalikult kasutajasõbralikuks ja lihtsasti ligipääsetavaks muuta.

# Uuringu Taust

Käesolev aruanne on koostatud Turu-uuringute AS-i poolt 29. märtsist kuni 12. aprillini 2016 läbi viidud elanikkonna küsitluse tulemuste põhjal. Aruanne on koostatud Euroopa Parlamendi ALDE fraktsiooni tellimusel ja esitatakse **Euroopa Parlamendi liikme Kaja Kallase büroole.**

Uuringu eesmärgiks oli välja selgitada, kui levinud on interneti ja digiteenuste kasutamine Eesti elanikkonnas ning milline on Eesti inimeste suhtumine digiteenuste järjest laiemasse kasutuselevõttu ning hinnang oma pädevusele nende kasutamisega toimetulekul.

Aruande esimeses osas on toodud metoodika kirjeldus, teises osas küsitluse tulemused. Lisas on esitatud tulemuste tabeljaotused oluliste taustatunnuste lõikes.

## Valim

Küsitlus viidi läbi Turu-uuringute AS igakuise omnibuss-küsitluse raames. Küsitluse läbiviimiseks kasutasid intervjueerijad tahvelarvuteid.

**Omnibuss** on regulaarselt (kindla ajakava järgi) läbiviidav uuring, mille üldkogumi moodustavad Eesti Vabariigi alalised elanikud alates 15 aasta vanusest (kokku 1 107 791 inimest - ESA, 01.01.2014.a.).

Omnibussi planeeritud valimi suurus on **1000 vastajat**. Valim moodustatakse üldkogumi **proportsionaalse mudeli alusel.** Mudeli aluseks on piirkonnad ning asula suurus (elanike arv), mille alusel valitakse kokku 100 lähteaadressi (valimipunkti). Lähteaadressi valik iga piirkonna sees toimub **juhulikkuse põhimõttel** rahvastikuregistri aadressiloendite alusel.

Vastajate valikul lähteaadressil rakendatakse nn **„noore mehe reeglit“.** See tähendab, et valimisse sattunud aadressil viiakse läbi intervjuu noorima kodusoleva meessoost leibkonna liikmega, kes on vanem kui 15 aastat; kui mehi kodus ei ole, siis noorima naisega. Selline meetod annab neile vastajate kategooriatele, kes tavaliselt harvemini kodus viibivad (nooremad inimesed, meesterahvad), lisatõenäosuse valimisse sattuda, muutes nii empiirilise valimi elanikkonna tegeliku soolis-vanuselise koosseisule vastavamaks.

Täiendavalt rakendatakse vastaja valikul **vanuselisi kvoote** (igas valimipunktis küsitletakse mitte üle kahe inimese vanuses 50-59 ning mitte üle kahe üle 60-aastase inimese).

**Lähtumine üldkogumi proportsionaalsest mudelist tagab valimi esinduslikkuse** ehk võimaluse uuringu alusel tehtud järeldusi üldistada kogu Eesti vastavaealisele elanikkonnale. 1000 inimese küsitlemisel ei ületa maksimaalne viga ±3,10%, väiksemate protsent-väärtuste puhul on viga väiksem (vt. tabel 1).

Kokku küsitleti 1002 respondenti, valimisealisi kodanikke oli küsitletute seas 842.

Tabelis 1 on toodud valimivea piirid erinevate valimi suuruste ja vastuste protsentjaotuste jaoks 95% usaldusnivool. Protsentide usalduspiirid on nähtavad ka aruande lisana esitatud Excel-tabelitest. Kui liikuda hiirega tabeli lahtrile, siis tuleb seal nähtavale statistilise vea suurus ning konkreetse protsentväärtuse usaldusvahemik.

Tabel Valimivea piirid



Uuringutulemuste töötluseks kasutati andmetöötluspaketti IBM SPSS Statistics for Windows 22.0.

Küsitluse tulemusel saadud andmekogumi väiksemad erinevused elanikkonna sotsiaal-demograafilistest taustatunnustest kaaluti elanikkonna tegeliku mudeliga vastavusse.

Nagu näha tabelis 2 esitatud kaalumata ja kaalutud taustandmete võrdlusest, tuli suuremaks kaaluda 15-24 aastaste osakaalu ja väiksemaks 50-64 aastaste vanusegruppi. Suuremaks tuli kaaluda ka mitte-eestlastest vastajate (ning vastavalt väiksemaks eestlaste) osatähtusust.

Ülejäänud erinevused kaalumata ja kaalutud valimis jäävad paari protsendi piiresse (vt. Tabel 2).

Tabel 2 Vastanute sotsiaaldemograafiline profiil /N=1002/

|  |  |  |
| --- | --- | --- |
| TAUSTANDMED | KAALUMATA | KAALUTUD |
| SUGU |  |  |
| Mees | 44,2% | 45,9% |
| Naine | 55,8% | 54,1% |
| VANUS |  |  |
| 15 – 24 | 9,8% | 12,5% |
| 25 – 34 | 16,2% | 17,3% |
| 35 – 49 | 25,0% | 24,1% |
| 50 – 64 | 28,2% | 23,7% |
| 65 – 74 | 11,9% | 11,5% |
| 75 + | 8,9% | 10,9% |
| HARIDUS |  |  |
| Alg- või põhiharidus | 13,7% | 15,6% |
| Kesk- v. kesk-eriharidus | 59,2% | 58,6% |
| Kõrgharidus | 27,1% | 25,8% |
| RAHVUS |  |  |
| Eestlane | 73,9% | 68,3% |
| Muu | 26,1% | 31,7% |
| KODAKONDSUS |  |  |
| Eesti | 86,6% | 83,3% |
| Venemaa v muu | 7,6% | 9,4% |
| Määratlemata | 5,8% | 7,3% |
| REGIOON |  |  |
| Tallinn | 31,0% | 31,7% |
| Põhja-Eesti | 16,2% | 16,2% |
| Ida-Virumaa | 12,1% | 11,5% |
| Lääne-Eesti | 11,0% | 11,3% |
| Kesk-Eesti | 7,8% | 7,3% |
| Lõuna-Eesti | 22,0% | 22,0% |
| LINN/ MAA |  |  |
| Linn | 69,0% | 68,8% |
| Maa | 31,0% | 31,2% |

## Teostajad

Uuringu erinevates etappides olid vastutavad:

|  |  |
| --- | --- |
| Aruanne, projekti juhtimine: | Juhan Kivirähk |
| Valim/Küsitlustöö koordineerimine: | Kristel Merusk,  Kaja Södor  Roman Vjazemski |
| Andmetöötlus ja tabelid: | Reijo Pohl |
| Tellija-poolne kontaktisik: | Irina Talviste |

#### Kontaktandmed:

* Üldtelefon: 585 29 700
* E-post: post@turu-uuringute.ee
* Kodulehekülg: [www.turu-uuringute.ee](http://www.turu-uuringute.ee)
* Aadress: Pärnu mnt. 102 (A-korpus), 11 312 Tallinn

#### Uuringujuhi kontaktandmed:

* Telefon: 55 15 200
* E-post: juhan@turu-uuringute.ee

# Tulemused

## Arvuti ja interneti kasutamine

Küsitlustulemustest, mis kirjeldavad arvuti ja interneti kasutamist, torkab digilõhe meile selgelt silma (joonis 1):

**Joonis 1 – Kas Te kasutate internetti?** /% vastajatest, N=1002/



Sarnane pilt avaneb ka siis, kui vaatame üldiselt elektrooniliste seadmete kasutamist (Joonis 2).

**Joonis 2 – Kas Teie isiklikult kasutate alljärgnevaid seadmeid?**   
/% vastajatest, N=1002/



2015. aasta sügisel tehtud uuringust uue digitaalse meedia kasutamise kohta selgus eri põlvkondade põhimõtteliselt erinev käitumine info saamisel poliitika ja avaliku elu teemadel (joonis 3).

**Joonis 3 – Millistest allikatest Te saate infot oluliste ühiskonnaelu puudutavate küsimuste kohta?** */%, vanusegruppide lõikes/*



Kui televisioon püsib veel keskmiselt olulisena ka noorema põlvkonna infokanalite seas, siis raadio ja ajalehtede kasutamises on erinevus vanemast põlvkonnast põhimõtteline. Kõige olulisemaks infokanaliks 18-34 aastaste inimeste jaoks on Interneti uudisteportaalid; ajalehti ja raadiot edestavad infoallikatena ka sotsiaalvõrgustikud.

**Joonis 4 – Facebook’i kasutamise sagedus** */%, vanusegruppide lõikes/*



### Interneti kasutamise sagedus

Interneti kasutajatest 91 protsenti kasutab seda iga päev, 8 protsenti vähemalt kord nädalas, üks protsenti vähemalt kord kuus.

Neist, kes kasutavad internetti iga päev, teeb 15 protsenti seda kuni tunni, 26 protsenti kuni kaks tundi, 30 protsenti 3-4 tundi ja 29 protsenti viis tundi ja rohkem.

### Interneti mittekasutamise põhjused

Peamisteks interneti mittekasutamise põhjusteks on vajaduse ja huvi puudumine, vähesed oskused või kasutamiseks vajaliku seadme puudumine.

**Joonis 5 – Mis põhjusel Te ei kasuta internetti?**



## Digiteenuste kasutamine

### Digiteenuste kasutamine

Vastajatele esitati loetelu erinevatest digitaalsetest teenustest. Joonisel on toodud internetikasutajate vastused. Interneti mittekasutajad on arvestataval määral kokku puutunud üksnes digiretseptiga (38 protsenti).

**Joonis 6 – Kas Te olete kasutanud viimase kahe aasta jooksul järgnevaid digitaalseid teenuseid?** (% internetikasutajatest, N=791)



### Rahulolu digiteenustega

Rahulolu kasutatud digiteenustega on valdav: alati või enamasti on nendega rahule jäänud üle nelja viiendiku küsitletutest, rahulolematuid on vaid kaks protsenti.

**Joonis 7 – Kuidas olete kasutatud digiteenustega rahule jäänud?***(% internetikasutajatest, N=791)*



### Probleemid digiteenuste kasutamisel

**Joonis 8 – Milliseid probleeme digiteenuste kasutamisel kõige sagedamini ette tuleb?** *(% internetikasutajatest, N=791)*



### Hinnang Eesti arengule innovatsiooni ja digiteenuste alal võrreldes muu Euroopaga

Eesti kui e-riigi kuvand on tugev ka Eesti elanikkonna enda seas. Võrreldes teiste Euroopa riikidega hinnatakse olukorda Eestis väga heaks või pigem heaks. Niimoodi arvab 81 protsenti internetikasutajatest ja 57% neist, kes internetti ei kasuta (viimastest kolmandik ei oska Eesti arengule hinnangut anda).

**Joonis 9 – Milliseid on Eestis olukord innovatsiooni ja digiteenuste arengus võrreldes teiste Euroopa riikidega?** *(% vastajatest, N=1002)*



## Hoiakud digiteenuste kasutamise ja inimeste pädevuse suhtes

### Baastüpoloogia suhtumises innovatsiooni

Vastajatel paluti teha valik kahe väite vahel, mis iseloomustasid suhtumist tehnoloogia arengusse ja uute, digitaalsete teenuste tulekusse.

A: Uute tehniliste võimaluste ja digiteenuste ilmumine rõõmustab mind, püüan neid tundma õppida ja kasutama hakata

B: uute tehniliste võimaluste ja digiteenuste areng toimub minu jaoks liiga kiiresti, tunnen, et mul napib aega ja oskusi, et uusi digitaalseid teenuseid kasutama hakata

Need, kes internetti ei kasuta, liigitasid end ootuspäraselt tüüpi „B“ (64%) või vastasid „ei oska öelda“ (26%).

Internetikasutajatest peab end tüüpi A kuuluvaks kaks kolmandikku (täpsemalt 64%) ning tüübi B esindajaks kolmandik (33%).

**Joonis 10 – Kumb kirjeldus iseloomustab Teid paremini?** *(% vastajatest, N=1002)*



### Hinnangud oskusele ja võimalustele

Hinnanguid oma oskustele ja võimalustele ongi mõtet vaadata erinevate tüüpide lõikes: joonisel 11 on võrreldud interneti kasutajaid ja mittekasutajad; joonisel 12 internetikasutajaid, kes kuuluvad vastavalt kas tüüpi A või B.

**Joonis 11 – Kuidas Te hindate alljärgnevat?** *(% vastajatest, N=1002)*



Kui internetikasutajad annavad oma oskustele ja konkurentsivõimele ning koolisüsteemile ja tööandjatele valdavalt positiivseid hinnanguid, siis interneti mittekasutajate hinnangud on valdavat negatiivsed või jäetakse hinnang sootuks andmata (näiteks tööandjate valmisolekut uusi tehnoloogiaid kasutada ei oska hinnata ligi pooled interneti mittekasutajatest).

Olulisi erinevusi on ka erinevat tüüpi (vastavalt eelmises peatükis kirjeldatud A ja B tüüp) internetikasutajate hinnangutes (joonis 12).

Ennest tüüpi B liigitanud vastajad kahtlevad rohkem oma konkurentsivõimes tööturul ning oskustes kaitsta oma IT-seadmete turvalisust.

**Joonis 12 – Kuidas Te hindate alljärgnevat?** *(% interneti kasutajatest, N=791)*



### Huvi ja valmisolek oma pädevuse suurendamiseks

Kui internetikasutajatest oleks huvitatud täiendõppe võimalustest oma oskuste suurendamiseks interneti ja digiteenuste kasutamisel 66% ning seda ei sooviks 31%, siis interneti mittekasutajatest oleks oma oskuste täiendamisest huvitatud vaid viiendik, tervelt 73% seda pigem või kindlasti ei sooviks.

**Joonis 13 – Kas Te oleksite huvitatud täiendõppe võimalustest, et suurendada oma oskusi interneti ja digiteenuste kasutamisel?** *(% vastajatest, N=1002)*



### Arvamused interneti ja digiteenuste rollist tänapäeva ühiskonnas

Vastajatele esitati terve rida väiteid digiteenuste ja interneti rolli kohta tänases ühiskonnaelus.

Neist, kes internetti ei kasuta, ei oska enam kui 30 protsenti, mõne väite puhul aga kuni pooled, oma seisukohta öelda. Kuid üldiselt kipuvad esitatud väidetega nõustuma nii Interneti kasutajad kui ka mittekasutajad. See tähendab, et interneti mittekasutajad ise tajuvad, et nad on erinevate teenuste kasutamisel ebasoodsamas olukorras ning tööturul väiksema konkurentsivõimega. Kuid nagu eelnevast nägime, eriti suurt huvi sellekohase täiendõppe vastu nad ei tunne.

A ja B tüüpi internetikasutajate seisukohad nende väidete puhul väga oluliselt ei erine.

**Joonis 14 – Mil määral Te nõustute või ei nõustu nende väidetega?***(% vastajatest, N=1002)*



## Euroopa Liidu institutsioonide internetiportaalide kasutamine

Euroopa Liidu institutsioonide internetiportaale ja/või sotsiaalmeedia kontosid on külastatud suhteliselt vähe. Kõige enam on leidnud kasutamist Euroopa Liidu ametlik veebileht (12% interneti kasutajatest on seda külastanud).

Viis protsenti internetikasutajatest on külastanud nii Euroopa Parlamendi kui ka Euroopa Komisjoni veebilehti, samuti Euroopa Liidu Infokeskuse veebilehte.

Kõige vähem on külastatud Euroopa Komisjoni Eesti esinduse ja Euroopa Parlamendi Infobüroo veebilehti – seda on teinud vastavalt kolm ja kaks protsenti internetikasutajatest.

**Joonis 15 – Milliseid Euroops Liidu institutsioonide internetiportaale olete külastanud?** *(% interneti kasutajatest, N=791)*



# Lisad

## Lisa 1 – Vastuste tabeljaotused /Excelis/